Ljubav je najvažniji začin

Većinu vremena svakodnevno provodim kod bake i djeda. Roditelji rade. Tako je bilo i dok sam bila mala. Baka i djed su me naučili mnoge stvari koje su mi već bile dragocjene u životu. Bile su vrlo jednostavne, a tako korisne. Baka je uvijek pazila na mene, bila je strpljiva i puno puta mi je objašnjavala jedno te isto. Najvažnije od svega naučila me da ljubavlju možemo sve postići.

Često smo vrijeme provodile u šetnji. Baka me naučila kako prelaziti cestu: „Prvo pogledaj lijevo, pa desno, ako treba i više puta. Nikada ne trči!“ Naučila me i kojom stranom pločnika hodati. Uvijek me držala za ruku kako bi bila sigurna da neću skrenuti na opasnu cestu.

Dok je radila ručak, obožavala sam ju oponašati. Uvijek bi mi dala neko povrće pa bih i ja kuhala svoju „juhu“. Zajedno smo pekle palačinke. U početku ih je bilo najteže okrenuti pomoću noža, a kasnije ga uopće nisam trebala. Naučila me spremati ukusna jela koja danas često pripremam. Svladala sam i kako ispravno postaviti stol te ga ukrasiti posebnim dodatcima. Ovakvom pažnjom drugima iskazujemo ljubav i poštovanje. Rekla je da za stolom moram biti skromna i zasitna, znati kada mi je dosta i da ne treba pretjerivati. Isticala je kako uvijek trebam biti pristojna i prvo ponuditi druge. Moja baka Gordana učila me lijepom ponašanju, tim više što nisam bila u vrtiću. Sada sam pristojna i prema drugima se odnosim onako kako bi se oni trebali odnositi prema meni.

Kuhala je ukusna jela s posebnim naglaskom na naša zavičajna jela i slastice kojima ju je naučila njezina mama. Uvijek je u njima rabila začine koje je nalazila u vrtu ili široj okolici. No, uvijek me učila da je najvažniji začin ljubav. Zato su njezina jela tako slasna.

Sada imam puno manje vremena zbog škole i obveza, ali i dalje rado saslušam bakine priče iz djetinjstva i života. Volim kada s njom i djedom komentiram stare fotografije, kada u njima nalazimo smiješne i zanimljive dogodovštine. Uvijek im se slatko nasmijemo. U tim razgovorima barem u mislima odlutam od svakodnevnih problema, škole, računala, mobitela i pomislim kako sam, uz njih dvoje, sretna.

Stella Hrvatin, 6. c